CELEX: 32018D0840
Language: mt
Date: 2018-06-05 00:00:00
Title: Deċiżjoni ta' Implimentazzjoni tal-Kummissjoni (UE) 2018/840 tal-5 ta' Ġunju 2018 li tistabbilixxi lista ta' sorveljanza ta' sustanzi li għandhom jiġu mmonitorjati fl-Unjoni kollha fil-qasam tal-politika tal-ilma skont id-Direttiva 2008/105/KE tal-Parlament Ewropew u tal-Kunsill u li tħassar id-Deċiżjoni ta' Implimentazzjoni tal-Kummissjoni (UE) 2015/495 (notifikata bid-dokument C(2018) 3362)

7.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 141/9
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/840
   tal-5 ta' Ġunju 2018
   li tistabbilixxi lista ta' sorveljanza ta' sustanzi li għandhom jiġu mmonitorjati fl-Unjoni kollha fil-qasam tal-politika tal-ilma skont id-Direttiva 2008/105/KE tal-Parlament Ewropew u tal-Kunsill u li tħassar id-Deċiżjoni ta' Implimentazzjoni tal-Kummissjoni (UE) 2015/495
   
      
         (notifikata bid-dokument C(2018) 3362)
      
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2008/105/KE tal-Parlament Ewropew u tal-Kunsill tas-16 ta' Diċembru 2008 dwar standards ta' kwalità ambjentali fil-qasam tal-politika tal-ilma, li temenda u sussegwentement tħassar id-Direttivi tal-Kunsill 82/176/KEE, 83/513/KEE, 84/156/KEE, 84/491/KEE, 86/280/KEE u li temenda d-Direttiva 2000/60/KE tal-Parlament Ewropew u tal-Kunsill (1), u b'mod partikolari l-ewwel subparagrafu tal-Artikolu Article8b(5) tagħha,
   Billi:
   
               (1)
            
            
               L-Artikolu 8b(1) tad-Direttiva 2008/105/KE jistipula l-istabbiliment ta' lista ta' sorveljanza ta' sustanzi li għalihom għandha tinġabar dejta tal-monitoraġġ mill-Unjoni kollha bil-għan li jiġu appoġġati l-eżerċizzji ta' prijoritizzazzjoni tal-futur skont l-Artikolu 16(2) tad-Direttiva 2000/60/KE tal-Parlament Ewropew u tal-Kunsill (2). L-ewwel lista ta' sorveljanza bħal din kienet tinkludi indikazzjoni tal-matriċijiet ta' monitoraġġ, u metodi possibbli tal-analiżi li ma jinvolvux spejjeż żejda, għal kull sustanza.
            
         
               (2)
            
            
               L-Artikolu 8b tad-Direttiva 2008/105/KE jispeċifika, fost l-oħrajn, il-kundizzjonijiet u l-modalitajiet għall-monitoraġġ tas-sustanzi inklużi fil-lista ta' sorveljanza u għar-rappurtar tar-riżultati tal-monitoraġġ mill-Istati Membri.
            
         
               (3)
            
            
               Is-sustanzi fil-lista ta' sorveljanza jridu jintgħażlu minn fost dawk li għalihom l-informazzjoni disponibbli tindika li jistgħu joħolqu riskju sinifikanti, fil-livell tal-Unjoni, għall-ambjent akkwatiku jew permezz tiegħu, iżda li għalihom id-dejta tal-monitoraġġ disponibbli mhix biżżejjed biex issir konklużjoni dwar ir-riskju proprja maħluq. Jenħtieġ li s-sustanzi ta' tossiċità kbira li jużaw ħafna Stati Membri u li jintremew fl-ambjent akkwatiku, iżda li rari jew qatt ma jsirilhom monitoraġġ, jiġu kkunsidrati biex jitniżżlu fil-lista ta' sorveljanza. Dak il-proċess tal-għażla jenħtieġ iqis l-informazzjoni elenkata fil-punti (a) sa (e) tal-Artikolu 8b(1) tad-Direttiva 2008/105/KE, filwaqt li jitqiesu b'mod partikolari s-sustanzi niġġiesa emerġenti.
            
         
               (4)
            
            
               Il-monitoraġġ tas-sustanzi mniżżla fil-lista ta' sorveljanza jenħtieġ jiġġenera dejta ta' kwalità kbira dwar il-konċentrazzjonijiet tagħhom fl-ambjent akkwatiku, li tkun tajba biex, waqt eżerċizzju separat ta' rieżami skont l-Artikolu 16(4) tad-Direttiva 2000/60/KE, tappoġġa l-valutazzjonijiet tar-riskju li fuqhom tistrieħ l-identifikazzjoni tas-sustanzi ta' prijorità. F'dak ir-rieżami, jenħtieġ li s-sustanzi misjuba li joħolqu riskju sinifikanti jiġu kkunsidrati biex jitniżżlu fil-lista ta' sustanzi ta' prijorità. Imbagħad jiġi stabbilit ukoll standard tal-kwalità ambjentali li l-Istati Membri jridu jilħqu. Biex sustanza tiġi proposta ħalli titniżżel fil-lista ta' sustanzi ta' prijorità trid issirilha valutazzjoni tal-impatt.
            
         
               (5)
            
            
               L-ewwel lista ta' sorveljanza ta' sustanzi ġiet stabbilita fid-Deċiżjoni ta' Implimentazzjoni tal-Kummissjoni Deċiżjoni (UE) 2015/495 (3) u kienet tinkludi għaxar sustanzi jew gruppi ta' sustanzi, flimkien ma' indikazzjoni tal-matriċi ta' monitoraġġ, metodi possibbli tal-analiżi li ma jinvolvux spejjeż żejda, u limiti aċċettabbli massimi tad-detezzjoni tal-metodu.
            
         
               (6)
            
            
               Skont l-Artikolu 8b(2) tad-Direttiva 2008/105/KE, il-Kummissjoni għandha taġġorna l-lista ta' sorveljanza kull sentejn. Meta tkun qed taġġorna l-lista, il-Kummissjoni għandha tneħħi s-sustanzi li għalihom tista' tiġi konkluża valutazzjoni bbażata fuq ir-riskju kif imsemmi fl-Artikolu 16(2) tad-Direttiva 2000/60/KE mingħajr il-bżonn ta' dejta addizzjonali tal-monitoraġġ.
            
         
               (7)
            
            
               Tul l-2017, il-Kummissjoni analizzat id-dejta mill-ewwel sena tal-monitoraġġ tas-sustanzi fl-ewwel lista ta' sorveljanza. Abbażi ta' din l-analiżi, il-Kummissjoni kkonkludiet li hemm biżżejjed dejta tal-monitoraġġ ta' kwalità kbira disponibbli għas-sustanzi tri-allat, ossadiażon, 2,6-ditert-butil-4-metilfenol u diklofenak, u li għaldaqstant dawn is-sustanzi jenħtieġ jitneħħew mil-lista ta' sorveljanza.
            
         
               (8)
            
            
               Kif imsemmi fid-Deċiżjoni ta' Implimentazzjoni (UE) 2015/495, jixraq isir monitoraġġ tas-sustanza 2-etileżil-4-metossiċinnamat fis-sediment. Madankollu ħafna mid-dejta tal-monitoraġġ miġbura hija għall-ilma, filwaqt li l-ammont limitat ta' dejta dwar is-sediment li ġiet irrappurtata mhuwiex biżżejjed biex issir analiżi konklużiva għal dik il-matriċi tal-monitoraġġ. Biex ikun żgurat li d-dejta tal-monitoraġġ miġbura għal dik is-sustanza tirrifletti għalkollox ir-riskju li toħloq, il-Kummissjoni se tkompli tistħarreġ jekk l-Istati Membri jistgħux jimmonitorjawha fis-sediment b'mod affidabbli u komparabbli. Sadattant, dik is-sustanza jenħtieġ titneħħa mil-lista ta' sorveljanza.
            
         
               (9)
            
            
               Għall-antibijotiku makrolidu l-ażitromiċina u għal tnejn min-neonikotinojdi, jiġifieri l-imidakloprid u t-tijametossam, għad hemm bżonn dejta tal-monitoraġġ ta' kwalità kbira addizzjonali biex tappoġġa l-valutazzjoni mmirata bbażata fuq ir-riskju kif imsemmi fl-Artikolu 16(2) tad-Direttiva 2000/60/KE. Għaldaqstant dawk is-sustanzi jenħtieġ jinżammu fil-lista ta' sorveljanza. L-antibijotiċi makrolidi u n-neonikotinojdi ġew inklużi bħala gruppi fl-ewwel lista ta' sorveljanza biex jitqies il-fatt li sustanzi bl-istess mod ta' azzjoni jista' jkollhom effetti addittivi. Dan l-argument jiġġustifika li jinżammu żewġ gruppi fil-lista ta' sorveljanza, minkejja l-fatt li hemm biżżejjed dejta tal-monitoraġġ ta' kwalità kbira disponibbli għal uħud mis-sustanzi individwali f'dawn il-gruppi (l-antibijotiċi makrolidi l-klaritromiċina u l-eritromiċina, u n-neonikotinojdi l-aċetamiprid, il-klotijanidin u t-tijakloprid).
            
         
               (10)
            
            
               Tul l-2017, il-Kummissjoni ġabret ukoll dejta dwar firxa ta' sustanzi oħrajn li jistgħu jitniżżlu fil-lista ta' sorveljanza. Din qieset it-tipi differenti ta' informazzjoni rilevanti msemmija fl-Artikolu 8b(1) tad-Direttiva 2008/105/KE, u kkonsultat lil esperti mill-Istati Membri u lil gruppi tal-partijiet ikkonċernati. Meta jkun hemm dubju dwar it-tossiċità tas-sustanzi jew meta s-sensittività, l-affidabbiltà jew il-komparabbiltà tal-metodi tal-monitoraġġ disponibbli għas-sustanzi ma jkunux adegwati, jenħtieġ li dawn is-sustanzi ma jitniżżlux fil-lista ta' sorveljanza. L-insettiċida l-metaflumiżon, u l-antibijotiċi l-amoksiċillina u ċ-ċiprofloksaċina, ġew identifikati bħala kandidati xierqa. L-inklużjoni tal-amoksiċillina u taċ-ċiprofloksaċina hi konsistenti mal-Pjan ta' Azzjoni Ewropew “Saħħa Waħda” kontra r-Reżistenza għall-Antimikrobiċi (AMR) (4), li jappoġġa l-użu tal-lista ta' sorveljanza biex “jitjieb l-għarfien dwar l-okkorrenza u t-tixrid tal-antimikrobiċi fl-ambjent”.
            
         
               (11)
            
            
               B'konformità mal-Artikolu 8b(1) tad-Direttiva 2008/105/KE, il-Kummissjoni identifikat xi metodi possibbli tal-analiżi għas-sustanzi proposti. Għal kull sustanza, jenħtieġ li l-limitu tad-detezzjoni tal-metodu jkun baxx mill-inqas daqs il-konċentrazzjoni mingħajr effett prevista u speċifika għas-sustanza fil-matriċi rilevanti.
            
         
               (12)
            
            
               Waqt ir-rieżami tal-ewwel lista ta' sorveljanza, il-Kummissjoni identifikat informazzjoni ekotossikoloġika ġdida għall-antibijotiċi makrolidi l-klaritromiċina u l-ażitromiċina, għall-metjokarb, għan-neonikotinojdi l-imidakloprid, it-tijakloprid u t-tijametossam, li wasslitha biex tirrevedi l-konċentrazzjonijiet mingħajr effett previsti għal dawk is-sustanzi. Jenħtieġ li l-limiti massimi aċċettabbli tad-detezzjoni tal-metodu li huma stabbiliti fil-lista ta' sorveljanza għal dawk is-sustanzi u l-gruppi ta' sustanzi jiġu aġġornati skont dan.
            
         
               (13)
            
            
               Il-metodi analitiċi indikati fil-lista ta' sorveljanza ma jitqisux li jinvolvu spejjeż żejda. Jekk fil-futur ikun hemm xi informazzjoni ġdida li twassal biex tonqos il-konċentrazzjoni mingħajr effett prevista għal sustanzi speċifiċi, il-limitu massimu aċċettabbli tad-detezzjoni tal-metodu jaf ikollu jitnaqqas sakemm dawk is-sustanzi jibqgħu fil-lista.
            
         
               (14)
            
            
               Għal raġunijiet ta' komparabbiltà, jenħtieġ isir monitoraġġ tas-sustanzi kollha fil-kampjuni sħaħ tal-ilma.
            
         
               (15)
            
            
               Jenħtieġ li titħassar id-Deċiżjoni ta' Implimentazzjoni (UE) 2015/495.
            
         
               (16)
            
            
               Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 21(1) tad-Direttiva 2000/60/KE,
            
         ADOTTAT DIN ID-DEĊIŻJONI:
   Artikolu 1
   Il-lista ta' sorveljanza ta' sustanzi li għandhom jiġu mmonitorjati fl-Unjoni kollha msemmija fl-Artikolu 8b tad-Direttiva 2008/105/KE hi stabbilita fl-Anness ta' din id-Deċiżjoni.
   Artikolu 2
   Id-Deċiżjoni ta' Implimentazzjoni (UE) 2015/495 hi mħassra.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, il-5 ta' Ġunju 2018.
      
         
            Għall-Kummissjoni
         
         Karmenu VELLA
         
            Membru tal-Kummissjoni
         
      
   
   
      (1)  ĠU L 348, 24.12.2008, p. 84
   
   
      (2)  Id-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma (ĠU L 327, 22.12.2000, p. 1).
   
      (3)  Id-Deċiżjoni ta' Implimentazzjoni tal-Kummissjoni (UE) 2015/495 tal-20 ta' Marzu 2015 li tistabbilixxi lista ta' sorveljanza ta' sustanzi li għandhom jiġu mmonitorjati fl-Unjoni kollha fil-qasam tal-politika tal-ilma skont id-Direttiva 2008/105/KE tal-Parlament Ewropew u tal-Kunsill (ĠU L 78, 24.3.2015, p. 40).
   
      (4)  Komunikazzjoni tal-Kummissjoni lill-Kunsill u lill-Parlament Ewropew - Pjan ta' Azzjoni Ewropew “Saħħa Waħda” kontra r-Reżistenza għall-Antimikrobiċi (AMR), COM(2017) 339 final.
   
      ANNESS
      
         Lista ta' sorveljanza ta' sustanzi li għandhom jiġu mmonitorjati fl-Unjoni kollha kif stabbilit fl-Artikolu 8b tad-Direttiva 2008/105/KE
      
      
                  Isem is-sustanza/isem il-grupp ta' sustanzi
               
               
                  Numru tal-CAS (1)
                  
               
               
                  Numru tal-UE (2)
                  
               
               
                  Metodu analitiku indikattiv (3)
                      (4)
                  
               
               
                  Limitu massimu aċċettabbli tad-detezzjoni tal-metodu (ng/l)
               
            
                  17-Alfa-etinilestradjol (EE2)
               
               
                  57-63-6
               
               
                  200-342-2
               
               
                  SPE ta' volum kbir – LC-MS-MS
               
               
                  0,035
               
            
                  17-Beta-estradjol (E2), Estron (E1)
               
               
                  50-28-2,
                  53-16-7
               
               
                  200-023-8
               
               
                  SPE – LC-MS-MS
               
               
                  0,4
               
            
                  L-antibijotiċi makrolidi (5)
                  
               
               
                   
               
               
                   
               
               
                  SPE – LC-MS-MS
               
               
                  19
               
            
                  Il-metijokarb
               
               
                  2032-65-7
               
               
                  217-991-2
               
               
                  SPE – LC-MS-MS
                  jew GC-MS
               
               
                  2
               
            
                  In-neonikotinojdi (6)
                  
               
               
                   
               
               
                   
               
               
                  SPE – LC-MS-MS
               
               
                  8,3
               
            
                  Il-metaflumiżon
               
               
                  139968-49-3
               
               
                  604-167-6
               
               
                  LLE – LC-MS-MS jew SPE – LC-MS-MS
               
               
                  65
               
            
                  L-amoksiċillina
               
               
                  26787-78-0
               
               
                  248-003-8
               
               
                  SPE – LC-MS-MS
               
               
                  78
               
            
                  Iċ-ċiprofloksaċina
               
               
                  85721-33-1
               
               
                  617-751-0
               
               
                  SPE – LC-MS-MS
               
               
                  89
               
            
         (1)  Is-Servizz tal-Astratti tal-Kimiċi
      
         (2)  In-numru tal-Unjoni Ewropea – mhux disponibbli għas-sustanzi kollha
      
         (3)  Biex tkun żgurata l-komparabbiltà tar-riżultati minn Stati Membri differenti, is-sustanzi kollha għandhom jiġu mmonitorjati f'kampjuni sħaħ tal-ilma.
      
         (4)  Il-metodi tal-estrazzjoni:
      
         LLE— estrazzjoni b'ripartizzjoni likwidu-likwidu
      
         SPE— estrazzjoni f'fażi solida
      Il-metodi analitiċi:
      
         GC-MS— Spettrometrija tal-massa bi kromatografija gassuża
      
         LC-MS-MS— Spettrometrija tal-massa bi kwadrupol triplu bi kromatografija likwida (tandem)
      
         (5)  L-eritromiċina (in-numru tal-CAS 114-07-8, in-numru tal-UE 204-040-1), il-klaritromiċina (in-numru tal-CAS 81103-11-9), l-ażitromiċina (in-numru tal-CAS 83905-01-5, in-numru tal-UE 617-500-5)
      
         (6)  L-imidakloprid (in-numru tal-CAS 105827-78-9/138261-41-3, in-numru tal-UE 428-040-8), it-tijakloprid (in-numru tal-CAS 111988-49-9), it-tijametossam (in-numru tal-CAS 153719-23-4, in-numru tal-UE 428-650-4), il-klotijanidin (in-numru tal-CAS 210880-92-5, in-numru tal-UE 433-460-1), l-aċetamiprid (in-numru tal-CAS 135410-20-7/160430-64-8)